*Projekts*

LATVIJAS REPUBLIKAS MINISTRU KABINETS

2018. gada Noteikumi Nr.

Rīgā (prot. Nr.  . §)

**Kārtība, kādā apmāca un sertificē brīvprātīgā darba veicējus izlīguma procesa organizēšanai un vadīšanai**

Izdoti saskaņā ar

Valsts probācijas dienesta

likuma 23. panta sesto daļu

**I. Vispārīgie jautājumi**

1. Noteikumi nosaka kārtību, kādā Valsts probācijas dienests (turpmāk – Dienests) apmāca un sertificē brīvprātīgā darba veicējus (turpmāk – brīvprātīgais) izlīguma procesa organizēšanai un vadīšanai, kā arī anulē izsniegto sertifikātu.

2. Lai saņemtu sertifikātu, brīvprātīgais apgūst Dienesta izstrādātu starpnieka mācību programmu.

3. Brīvprātīgo sertificē Dienesta izveidota sertificēšanas komisija (turpmāk – komisija).

**II. Brīvprātīgā apmācību norises kārtība**

4. Starpnieka mācību programma sastāv no teorētiskās daļas, praktiskās daļas un sertificēšanas pārbaudes darba. Apmācību kopējais laiks ir ne mazāks par 65 stundām.

5. Teorētiskās daļas apgūšanas laikā brīvprātīgais patstāvīgi apgūst Dienesta sagatavotos teorētiskās daļas mācību materiālus un sadarbībā ar Dienesta struktūrvienības, kurai piesaistīts brīvprātīgais (turpmāk – struktūrvienība), atbildīgo amatpersonu par katru apgūto tēmu veic zināšanu pārbaudi (turpmāk – pārbaudes darbs), kā arī piedalās ne mazāk kā trīs Dienesta organizētajos klātienes semināros apgūtās teorētiskās daļas nostiprināšanai.

6. Teorētiskās daļas mācību materiālu apguves norise:

6.1. brīvprātīgais septiņu dienu laikā patstāvīgi apgūst katru elektroniski saņemto teorētiskās daļas mācību materiāla tēmu;

6.2. brīvprātīgais sadarbībā ar struktūrvienības atbildīgo amatpersonu par katru apgūto tēmu izpilda pārbaudes darbu trīs dienu laikā pēc tā saņemšanas;

6.3. ja pārbaudes darbs nav nokārtots, saskaņojot ar struktūrvienības atbildīgo amatpersonu un brīvprātīgo, Dienests nosaka termiņu atkārtotai pārbaudes darba izpildīšanai;

6.4. pārbaudes darbu brīvprātīgais drīkst kārtot atkārtoti ne vairāk kā divas reizes.

7. Ja brīvprātīgais pamatotu iemeslu dēļ nav apguvis teorētiskās daļas mācību materiālus norādītajā termiņā, brīvprātīgais par to informē Dienestu un struktūrvienības atbildīgo amatpersonu un vienojas par termiņa pagarinājumu.

8. Pēc teorētiskās daļas apguves, praktiskajā daļā brīvprātīgais vada ne mazāk kā trīs izlīguma procesus struktūrvienības atbildīgās amatpersonas klātbūtnē un piedalās ne mazāk kā divos Dienesta organizētajos klātienes semināros izlīguma procesa organizēšanas un vadīšanas prakses nostiprināšanai.

9. Praktiskās daļas norise:

9.1. struktūrvienība nodrošina brīvprātīgajam struktūrvienības atbildīgās amatpersonas piesaisti;

9.2. brīvprātīgais, pēc katras izlīguma sēdes, sniedz struktūrvienības atbildīgajai amatpersonai savu vērtējumu par vadītās izlīguma sēdes norisi, lai nodrošinātu atgriezenisko saiti;

9.3. struktūrvienības atbildīgā amatpersona, pēc katras brīvprātīgā vadītās izlīguma sēdes, pārrunā ar brīvprātīgo vadītās izlīguma sēdes norisi un sniedz savu vērtējumu par brīvprātīgā gatavību patstāvīgai izlīguma procesa organizēšanai un vadīšanai;

10. Ja saņemti struktūrvienības atbildīgās amatpersonas trīs pozitīvi šo noteikumu 9.3. apakšpunktā minētie vērtējumi, Dienests virza brīvprātīgo sertificēšanas pārbaudes darba izpildei;

11. Ja saņemts struktūrvienības atbildīgās amatpersonas negatīvs šo noteikumu 9.3. apakšpunktā minētais vērtējums par vienu brīvprātīgā novadīto izlīguma procesu praktiskajā daļā, Dienests piedāvā brīvprātīgajam vadīt papildus vienu izlīguma procesu struktūrvienības atbildīgās amatpersonas klātbūtnē.

12. Ja saņemts struktūrvienības atbildīgās amatpersonas negatīvs šo noteikumu 9.3. apakšpunktā minētais vērtējums par vismaz diviem brīvprātīgā novadītajiem izlīguma procesiem praktiskajā daļā vai šo noteikumu 11. punktā minētajā gadījumā par papildus vadīto izlīguma procesu, Dienests pieņem lēmumu atteikt brīvprātīgajam piedalīties sertificēšanas pārbaudes darba izpildē.

13. Dienests brīvprātīgajam nosūta lēmumu un struktūrvienībai informāciju par atteikumu brīvprātīgajam piedalīties sertificēšanas pārbaudes darba izpildē.

14. Pēc teorētiskās daļas un praktiskās daļas sekmīgas apguves, Dienests elektroniski nosūta brīvprātīgajam sertificēšanas pārbaudes darbu.

15. Brīvprātīgais piecu dienu laikā pēc sertificēšanas pārbaudes darba saņemšanas izpilda sertificēšanas pārbaudes darbu un elektroniski nosūta Dienestam novērtēšanai.

16. Dienests piecu dienu laikā no sertificēšanas pārbaudes darba saņemšanas, veic tā novērtējumu un par rezultātiem elektroniski informē brīvprātīgo un struktūrvienību.

17. Ja sertificēšanas pārbaudes darbs nav sekmīgi izpildīts, Dienests var saskaņot ar struktūrvienības atbildīgo amatpersonu un brīvprātīgo termiņu atkārtotai tā izpildīšanai.

18. Sertificēšanas pārbaudes darbu brīvprātīgais drīkst izpildīt atkārtoti ne vairāk kā divas reizes.

19. Pēc sekmīgas starpnieka mācību programmas apgūšanas, brīvprātīgais iesniedz komisijai iesniegumu ar lūgumu kļūt par starpnieku un saņemt sertifikātu izlīguma procesa organizēšanai un vadīšanai Dienestā.

20. Dienesta nodarbinātie, kuri ir izbeiguši valsts civildienesta vai darba tiesiskās attiecības ar Dienestu, un pēdējā gada laikā amata pienākumu ietvaros ir organizējuši un vadījuši izlīguma procesus, sešu mēnešu laikā no valsts civildienesta vai darba tiesisko attiecību pārtraukšanas ar Dienestu, var iesniegt komisijai iesniegumu ar lūgumu izsniegt sertifikātu bez atkārtotas starpnieka mācību programmas apgūšanas.

**III. Brīvprātīgā sertificēšanas kārtība**

21. Pēc šo noteikumu 19. punktā minētā iesnieguma saņemšanas, komisija 15 dienu laikā pieņem lēmumu par sertifikāta piešķiršanu vai atteikumu piešķirt sertifikātu brīvprātīgajam.

22. Komisija piecu dienu laikā par lēmumu rakstiski informē brīvprātīgo un struktūrvienības atbildīgo amatpersonu.

23. Brīvprātīgais kļūst par Dienesta starpnieku pēc sertifikāta saņemšanas, kas tiek izsniegts uz diviem gadiem.

24. Pēc sertifikāta derīguma termiņa beigām komisija starpniekam izsniedz jaunu sertifikātu, ja starpnieks sertifikāta darbības laikā:

24.1. nav pārkāpis izlīguma procesa organizēšanas un vadīšanas noteikumus un Dienesta starpnieka ētikas principus;

24.2. ir piedalījies Dienesta vai citu institūciju organizētajos starpnieka profesionālās kompetences paaugstināšanas pasākumos (vismaz astoņas stundas gadā);

24.3. saņēmis struktūrvienības pozitīvu rakstveida atzinumu par brīvprātīgā darbību;

24.4. sertifikāta darbības laikā organizējis un vadījis vismaz sešus izlīguma procesus.

25. Lai saņemtu jaunu sertifikātu, starpnieks 30 dienas pirms sertifikāta derīguma termiņa beigām, bet ne vēlāk kā sešus mēnešus pēc sertifikāta derīguma termiņa beigām, iesniedz komisijai adresētu rakstisku iesniegumu.

26. Starpnieks iesniegumam pievieno dokumentu kopijas, kas apliecina profesionālās kompetences paaugstināšanu un struktūrvienības izsniegtu rakstisku atzinumu, kurā norādīta informācija par šo noteikumu 24. punktā minēto prasību izpildi.

27.. Pēc šo noteikumu [25. un 26. punktā](https://likumi.lv/doc.php?id=166680#p11) minēto dokumentu saņemšanas komisija viena mēneša laikā pieņem lēmumu par jauna sertifikāta piešķiršanu vai atteikumu piešķirt jaunu sertifikātu.

28. Komisija pieņem lēmumu par atteikumu piešķirt jaunu sertifikātu, ja starpnieks:

28.1. nav iesniedzis iesniegumu šo noteikumu [25.](https://likumi.lv/doc.php?id=166680#p10) punktā noteiktajā termiņā;

28.2. iesniegumam nav pievienojis šo noteikumu 26. punktā minētos dokumentus;

28.3. neatbilst kādai no šo noteikumu [24. punktā](https://likumi.lv/doc.php?id=166680#p10) minētajām prasībām, izņemot šo noteikumu 30. punktā minēto gadījumu;

28.4. ir sniedzis par sevi nepatiesas ziņas.

29. Komisija piecu dienu laikā par lēmumu piešķirt jaunu sertifikātu rakstiski informē starpnieku un struktūrvienību.

30. Ja brīvprātīgais pamatotu iemeslu dēļ nav izpildījis šo noteikumu 24.2. un 24.4. apakšpunktā noteiktās prasības sertifikāta derīguma termiņa laikā, komisija var pieņemt lēmumu brīvprātīgajam izpildīt šo noteikumu 15. punktā minēto sertificēšanas pārbaudes darbu un novadīt ne mazāk kā vienu izlīguma procesu struktūrvienības atbildīgās amatpersonas klātbūtnē.

31. Ja komisija pieņem lēmumu par atteikumu piešķirt jaunu sertifikātu šo noteikumu 28. punktā minēto iemeslu dēļ, brīvprātīgais var atkārtoti pretendēt uz jauna sertifikāta piešķiršanu šo noteikumu II nodaļā noteiktajā kārtībā.

32. Dienests darba vajadzībām izveido sertificēto brīvprātīgo starpnieku sarakstu (turpmāk – saraksts).

33. Sarakstā norāda:

33.1. starpnieka vārdu, uzvārdu;

33.2. sertifikāta numuru;

33.3. sertifikāta izsniegšanas datumu;

33.4. dzimšanas datumu;

33.5. kontaktinformāciju;

33.6. struktūrvienību;

33.7. ja sertifikāts anulēts – sertifikāta anulēšanas datumu un iemeslu;

33.8. vadīto izlīgumu skaitu sertifikāta derīguma termiņa laikā.

34. Dienesta mājaslapā par starpnieku norāda šādu informāciju:

34.1. starpnieka vārdu, uzvārdu;

34.2. sertifikāta numuru;

34.3. sertifikāta derīguma termiņu.

35. Informāciju mājaslapā Dienests ievieto tikai ar starpnieka rakstisku piekrišanu.

**IV. Sertifikāta anulēšanas kārtība**

36. Lietu par sertifikāta anulēšanu (turpmāk – lieta) ierosina Dienesta vadītājs un lietu izskata komisija.

37. Lietas izskatīšanas laikā Dienests neiesaista starpnieku izlīguma procesa organizēšanā un vadīšanā, kā arī iesākto izlīguma procesu pārņem struktūrvienības atbildīgā amatpersona.

38. Komisija lietu izskata viena mēneša laikā no lietas ierosināšanas dienas un pieņem lēmumu par sertifikāta anulēšanu vai par atteikumu anulēt sertifikātu.

**V. Noslēguma jautājumi**

39. Atzīt par spēku zaudējušiem Ministru kabineta 2007. gada 20. novembra noteikumus Nr. 782 "Kārtība, kādā Valsts probācijas dienests sertificē brīvprātīgos probācijas darbiniekus, kuri ir starpnieki izlīgumā" (Latvijas Vēstnesis, 2007, 188, nr.).

40. Noteikumi stājas spēkā 2018. gada 1. jūnijā.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

Tieslietu ministrijas valsts sekretārs Raivis Kronbergs